b'\n_START_ARTICLE_\nKulsvier\n_START_PARAGRAPH_\nKulsviere var de fagfolk, som omdannede ved til tr\xc3\xa6kul gennem en t\xc3\xb8rdestillation. Det praktiske arbejde bestod i at s\xc3\xa6tte stakke af t\xc3\xa6tpakket tr\xc3\xa6, miler, op i skoven, at ant\xc3\xa6nde en sagte ild og at passe ilttilf\xc3\xb8rslen gennem flere d\xc3\xb8gn. Derefter blev milen slukket, og n\xc3\xa5r den var kold nok, blev den \xc3\xa5bnet, og tr\xc3\xa6kullet blev taget ud og k\xc3\xb8rt bort til anvendelse i fremstilling af glas, metal, krudt eller andet, der kr\xc3\xa6ver ren forbr\xc3\xa6nding ved h\xc3\xb8j temperatur._NEWLINE_De ud\xc3\xb8vende var organiseret i sjak per omr\xc3\xa5de og/eller mile, og deres leder blev kaldt "myrekonge" efter den for kulsvierne s\xc3\xa5 kendte myremalm; mosemalm._NEWLINE_Arbejdet udsatte kulsvierne for aske og kulst\xc3\xb8v, som satte sig fast alle vegne p\xc3\xa5 kroppen. De blev sorte at se p\xc3\xa5, og i forbindelse med, at de boede og arbejdede i skovene, langt fra det t\xc3\xa6tte og kontrollerede landsbysamfund, blev kulsvierne betragtet som farlige og up\xc3\xa5lidelige (jf. omtalen af dem i folkeeventyrene)._NEWLINE_Kulsviernes arbejdspladser var med j\xc3\xa6vne mellemrum et l\xc3\xb8ssluppent gildested for blandt andre samfundets ungdom i forbindelse med de mange h\xc3\xa5ndv\xc3\xa6rksm\xc3\xa6ssige sviredage. Det har bidraget til deres tvivlsomme anseelse. Kulsviertro bet\xc3\xb8d naiv kristendom, blind autoritetstro. En kulsvier blev spurgt om, hvad han troede p\xc3\xa5. Svaret var "Det som kirken tror p\xc3\xa5".'